b'\n_START_ARTICLE_\nK\xc5\x8dd\xc5\x8d\n_START_PARAGRAPH_\nEl k\xc5\x8dd\xc5\x8d \xc3\xa9s l\'art de valorar els perfums, lligat a la cerim\xc3\xb2nia de l\'encens a la cultura japonesa, on els participants aspiren l\'olor de varetes de fusta perfumades mentre cremen i modifiquen l\'ambient d\'una sala. El terme \xc3\xa9s un mot compost de "ko" (frag\xc3\xa0ncia) i "do" (experi\xc3\xa8ncia). Les regles per dur a terme els rituals associats estan fortament codificades des de finals de l\'edat mitjana. Es poden celebrar concursos on els especialistes creen aromes i els jutges decideixen quina vareta o combinaci\xc3\xb3 de varetes exhala millor olor i qui ha executat amb m\xc3\xa9s eleg\xc3\xa0ncia els rituals per cremar-les. Tamb\xc3\xa9 s\'estableix una competici\xc3\xb3 entre els participants, asseguts en quadrat, perqu\xc3\xa8 han d\'endevinar els ingredients del perfum abans de classificar-lo._NEWLINE_L\'origen d\'aquest art es lliga amb les cerim\xc3\xb2nies d\'adoraci\xc3\xb3 budistes i amb els arts tradicionals japonesos, en els quals intervenen tots els sentits per generar bellesa i harmonia. Els samurais aspiraven encens com a part dels rituals de purificaci\xc3\xb3 abans d\'emprendre una batalla i els cortesans imperials sovint feien importar fustes arom\xc3\xa0tiques per donar un toc de distinci\xc3\xb3 a les seves sales privades. Durant el Per\xc3\xadode Heian fins i tot s\'usaven per fumar robes i vanos, de manera que l\'aroma acompany\xc3\xa9s a la persona quan sortia de les seves habitacions. Totes aquestes arrels es van anar combinant per crear una cerim\xc3\xb2nia espec\xc3\xadfica, on els convidats aspiren entre una i quatre vegades l\'olor d\'un encenser especialment preparat que despr\xc3\xa9s passen al company de la dreta. Les primeres mencions a la cerim\xc3\xb2nia completa daten del segle\xc2\xa0xvi i es combinen amb relats sobre la cerim\xc3\xb2nia del te i l\'ikebana, els altres dos components de la tr\xc3\xadada d\'arts nipones tradicionals._NEWLINE_Existeixen sis tipus d\'encens tradicional, que es barregen amb altres ingredients. Cada encens prov\xc3\xa9 d\'un pa\xc3\xads diferent i s\'associa a una sensaci\xc3\xb3 olfactiva \xc3\xbanica per assegurar la m\xc3\xa0xima diversitat en l\'experi\xc3\xa8ncia dels participants. El kyara prov\xc3\xa9 del Vietnam i t\xc3\xa9 una ess\xc3\xa8ncia amarga. El rakoku, provinent de Tail\xc3\xa0ndia, es basa en la dol\xc3\xa7or que deixa al nas i la boca. L\'encens manaka v\xc3\xa9 de Malaca i \xc3\xa9s el m\xc3\xa9s suau. El manaban, de Malabar, mant\xc3\xa9 l\'ess\xc3\xa8ncia salada associada a la seva proximitat al mar. El sasora \xc3\xa9s indi i deixa un regust picant. Per \xc3\xbaltim el susotara, d\'Indon\xc3\xa8sia, es lliga a olors agres._NEWLINE_El k\xc5\x8dd\xc5\x8d t\xc3\xa9 deu virtuts associades: aguditza els sentits fent-los m\xc3\xa9s receptius al mat\xc3\xads, purifica el cos i la ment, elimina les subst\xc3\xa0ncies contaminants de l\'organisme que poden causar malalties, estimula l\'\xc3\xa0nim, funciona com a ant\xc3\xaddot per a la solitud, tranquil\xc2\xb7litza l\'\xc3\xa0nima dels qui oloren les frag\xc3\xa0ncies, \xc3\xa9s agradable, es concentra fins i tot en petites dosis, perdura al llarg del temps i augmenta la concentraci\xc3\xb3. Malgrat el seu prestigi entre els japonesos, \xc3\xa9s un art que est\xc3\xa0 declinant, especialment per l\'alt preu de les fustes a causa de la desforestaci\xc3\xb3 moderna.'